Jeg må sige, jeg er lidt bekymret over den metode, du beskriver, og samtidig meget lettet over, at det heldigvis ikke er gået galt for dig. Et bygkorn er en inflammation i en hår- eller talgkirtel i øjenlåget, altså en betændelse, hvor der hverken er virus eller bakterier involveret. Det ses som et rødt, ømt og hævet område, enten på indersiden eller ydersiden af øjenlåget. Du har haft glæde af den beskrevne metode, men det er altså ikke noget, jeg vil anbefale. Et bygkorn vil oftest forsvinde af sig selv, hvorfor det absolut er mest fornuftigt at forholde sig afventende. Skal det behandles, bruges antibiotisk salve i randen af øjenlåget. Salven hindrer, at der kommer betændelse. Såfremt der er mistanke om, at bakterier er involveret i inflammationen, kan der også behandles med antibiotiske øjendråber. I sjældne tilfælde, hvis bygkornet bliver inficeret, kan det blive nødvendigt at skære hul til bygkornet, så det pus, der har samlet sig, kan løbe ud. Dette bør ikke gøres hjemme, men derimod foretages af en øjenlæge. Altså bør klipsen bruges til papir, som den er beregnet til, og ikke til små operationer. Det kan nemt gå galt, også selv om du har haft god erfaring med den metode.